Foreldreråd og Samarbeidsutvalg,

Våland-barnehagene

Hei alle foreldre i Våland-barnehagene.

Vedlagt finner dere informasjon om de ulike mandatene og deres roller. Dette som informasjon og bakgrunn for om dere foreldre ønsker å stille til valg.

Det er vedtatt i loven at alle barnehager skal ha et foreldreråd og samarbeidsutvalg;  [Lov om barnehager § 4. Foreldreråd og samarbeidsutvalg](https://lovdata.no/lov/2005-06-17-64/%C2%A74). **I barnehageloven § 4. står det:**

***Foreldreråd og samarbeidsutvalg***

*For å sikre samarbeidet med barnas hjem, skal hver barnehage ha et foreldreråd og et samarbeidsutvalg.*

*Foreldrerådet består av foreldrene/de foresatte til alle barna og skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Er det i forskrift etter § 15 satt maksimalgrense for foreldrebetaling, kan bare foreldrerådet samtykke i foreldrebetaling ut over dette.*

*Samarbeidsutvalget skal være et rådgivende, kontaktskapende og samordnende organ. Samarbeidsutvalget består av foreldre/foresatte og ansatte i barnehagen, slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene.*

*Barnehageeieren skal sørge for at saker av viktighet forelegges foreldrerådet og samarbeidsutvalget*

Foreldreråd og samarbeidsutvalg skal sikre samarbeidet mellom barnas hjem og barnehagen. Hvordan foreldreråd og samarbeidsutvalg opprettes og praktiseres, er forskjellig fra barnehage til barnehage. Foreldrerådet består av alle foreldre med barn i barnehagen. Foreldrerådet kan selv avgjøre om de ønsker å opprette et arbeidsutvalg (FAU), dette er ikke lovpålagt slik det er for skolene iflg. opplæringsloven. Noen foreldreråd og samarbeidsutvalg avholder hyppige møter, andre utvalg legger seg på et minimum. Innholdsmessig varierer det også en del mellom barnehagene.

Det er viktig å merke seg at barnehageeier skal sørge for at saker av viktighet blir lagt fram i både foreldrerådet og samarbeidsutvalget (§ 4, siste avsnitt i Lov om barnehager). Ifølge loven skal foreldrerådet fremme foreldrenes fellesinteresser og bidra til at samarbeidet mellom barnehagen og foreldregruppen skaper et godt barnehagemiljø.

**FAU**

**F**oreldrerådets **A**rbeids**U**tvalg.

Alle foreldre til barna i barnehagen er med i foreldrerådet.

De velger sine representanter til barnehagens arbeidsutvalg ved høstens foreldremøte.

Det velges 2 representanter fra hver avdeling. For å sikre kontinuitet i FAU- arbeidet er det ønskelig at noen representanter sitter i flere år.

**Konstituering av FAU.**

FAU konstituerer seg selv på første FAU-møte på høsten, avdelingsleder i barnehagen kaller inn til dette møte.

På dette møtet velges personer til følgende roller:

· FAU-leder

· FAU-nestleder

· Representanter som skal sitte i SU (samarbeidsutvalget), 2 pluss1 representanter i fra hvert bygg og 2 vara representanter. Det er ønskelig at FAU leder også er SU representant.

· Sekretær (dersom dette ikke går på rundgang)

Avdelingsleder i hvert bygg har ansvar for å lage en liste med FAU-medlemmenes navn, telefonnummer og e-postadresse, som legges ut på barnehagens nettside. I tillegg henges det opp oversikt over avdelingens representanter på informasjonstavlen på hver avdeling.

Det skrives møtereferat etter hvert FAU-møte, som distribueres til FAU medlemmene, virksomhetsleder og legges ut på FAU sin hjemmeside.

**FAU sine oppgaver:**

· FAU skal ta opp saker som foreldrene melder inn, så sant dette ikke er saker som berører kun enkeltbarn eller personalet. I de tilfellene skal FAU henvise foreldrene direkte til pedagogisk leder, eventuelt avdelingsleder.

· FAU skal holde foreldrerådet informert om pågående saker i form av at referatene er tilgjengelige

· FAU skal bidra med konstruktive forslag i forhold til den daglige drift av barnehagen

· FAU skal ta opp saker som avdelingsleder melder inn.

· FAU skal bidra til et sunt miljø blant foreldrene og være rollemodeller.

FAU leders oppgaver:

**·** Registrere saker som skal opp i FAU-møtet.

**·** Kalle inn til FAU-møter ved behov.

**·** Sørge for at det blir skrevet referat fra FAU-møtene. Referatet bør utgis senest to uker etter FAU-møtet.

**·** Holde kontakt med avdelingsleder i form av telefon eller e-post.

**·** Sette opp dato til arrangementer arrangert av FAU.

FAU leder kan fordele disse oppgavene mellom FAU medlemmene.

Virksomhetsleders oppgaver i forholdt til FAU:

**·**Fastsetter dato for første FAU møte i samarbeid med avdelingsledere i hvert bygg.

**·**Avdelingsleder skal delta på det første FAU-møtet på høsten, for å informere om FAU sitt arbeid i forhold til barnehagen.

**·**Utover dette deltar barnehagens avdelingsleder på FAU-møter når det skal drøftes saker som vedrører barnehagedriften eller etter ønske fra FAU

**·**Informere, hvis mulig, om endringer i personalsituasjonen i forkant.

**- SAMARBEIDSUTVALGET**

SU står for *samarbeidsutvalget* og består av minimum 2 representanter fra foreldrene, 2 representanter fra de ansatte og virksomhetsleder.

SU konstituerer seg selv på første SU-møte på høsten. Virksomhetsleder har ansvar for å kalle inn til dette møtet.

Ansvaret for innkallinger videre har virksomhetslederen i barnehagen sammen med SU leder.

Virksomhetsleder har ansvar for at det blir skrevet referat, som blir delt ut til SU, FAU, personalet og på hjemmeside/foreldretavlene.

Alle medlemmene av SU skal skrive under på taushetserklæring som blir oppbevart i barnehagen.

Ved avstemning har hver representant en stemme, og vanlig flertallsvedtak gjelder. Ved stemmelikhet har lederen dobbeltstemme.

**SU sine oppgaver:**

· SU drøfter, samkjører og avgjør saker som er meldt inn fra FAU, foreldre, personalet og eier(Stavanger kommune).

· SU skal være med på drøftinger og legge føringer for barnehagens mål og planarbeid.

· SU skal holdes orientert, av virksohetsleder, om barnehagens økonomiske rammer, budsjett og personalsituasjon.

SBF (stavanger barnehagenes foreldreforening)

SBF er en frivillig organisasjon som ble startet i 1991, av foreldre / FAU i de kommunale og private barnehagene i Stavanger. Målet var å samle alle FAU`ene rundt de samme sakene, slik at vi ble hørt bedre. Styret i SBF i dag består av 4 personer, 2 stk fra kommunal og 2 stk fra privat barnehage.

SBF sitter i kommunalstyret for oppvekst med forslags og talerett, men uten stemmerett.

SBF bistår barnehager (FAU) med råd og veiledning om hvor de kan henvende seg og hvem de kan kontakte i de aktuelle sakene. SBF engasjerer seg ikke i enkeltsaker (saker som kun gjelder enkelt barnehager) i annet enn generell rådgivning.